## El Consell aprova el Projecte de llei del voluntariat de la Comunitat Valenciana

*** La Vicepresidència i Conselleria de Servicis Socials, Igualtat i Vivenda crearà i gestionarà el Registre de persones voluntàries
* La proposta de normativa arreplega la creació d’una targeta que acredite i reconega la labor de voluntariat, que portarà associada una sèrie de beneficis**

El Consell ha aprovat el Projecte de llei del voluntariat de la Comunitat Valenciana, que té per objecte donar una resposta ràpida a les necessitats de les entitats de la Comunitat Valenciana que exercixen accions voluntàries, així com adequar la normativa per la qual es regiran les convocatòries de subvencions en esta matèria.

La nova norma substituirà la llei vigent de 2001, amb la finalitat d’adaptar-la als canvis socials actuals. A més, ha sigut elaborada després d’un procés participatiu d’informació pública que ha tingut com a interlocutora la Plataforma del Voluntariat de la Comunitat Valenciana.

Este nou text legal té en compte que l’adaptació als nous temps també suposa l’actualització dels àmbits de voluntariat (corporatiu, digital, en línia o virtual, europeu, internacional i de consum, entre altres).

A més, per primera vegada, es crearà una targeta per a persones voluntàries que acredita i reconeix la seua dedicació i que portarà associada una sèrie de beneficis, amb l’objectiu de fomentar la labor del voluntariat. De la mateixa manera, s’acreditaran els coneixements i habilitats desenrotllades per les persones voluntàries per a poder incorporar-les al seu currículum professional.

El projecte de llei inclou també un augment de les mesures de protecció tant per a menors que es beneficien de l’activitat voluntària com per a menors de 18 anys que es convertixen en persones voluntàries. Així, permet que, a partir dels 12 anys, es puga participar en accions de voluntariat, sempre que no es vegen perjudicades les necessitats formatives o que estes activitats no suposen un perill per a la integritat. A més, hauran de comptar amb una autorització expressa.

Igualment, s’inclou la prohibició de ser voluntàries per a aquelles persones amb antecedents penals per delictes de violència de gènere, atemptat contra la vida, la integritat física o moral, la llibertat sexual o el tràfic il·legal o per delictes de terrorisme. Així mateix, les persones que treballen amb menors hauran de presentar la certificació negativa del Registre Central de Delinqüents Sexuals.

**Pla del voluntariat**

La normativa incorpora l’instrument del Pla del voluntariat de la Comunitat Valenciana com a obligació de l’Administració per a fomentar l’acció voluntària. Així mateix, reconeix els plans estratègics de les entitats del sector amb l’objectiu de fomentar la formació i el desenrotllament de l’acció voluntària sostenible.

A més, les entitats dedicades al voluntariat hauran de disposar d’un registre amb totes les persones voluntàries, incloses les que han sigut baixa. Este registre haurà de ser comunicat a la Vicepresidència i Conselleria de Servicis Socials, que crearà i gestionarà el Registre de Persones Voluntàries de la Comunitat.

La proposta també establix l’ampliació d’activitats per a la promoció del voluntariat a diverses institucions públiques i privades, així com en els continguts educatius.

Fecha: 15/10/2024